Հայրենասիրությունը բղավելը կամ հարբած ժամանակ կենացներ ասելը չէ: Շատ մեծ պատասխանատվություն կա մեր երկրի և մեր ժողովրդի գոյության հարցում: Շատ հեշտ է կեղծ հայրենասիրական կարգախոսներով հանդես գալը, բայց իրականությունն ասելն է շատ դժվար: Մենք այն երկիրն ենք, որը պարտավոր է լավ հարաբերություններ ունենալ այն պետությունների հետ, որտեղ մեծ սփյուռք ունենք: Սա մեզ ստիպում է սուր անկյունները հեշտ շրջանցել, այսինքն՝ այն հակասությունները, որոնք գոյություն ունեն Արևմուտքի և Ռուսաստանի հետ հարաբերություններում: Ռուսաստանի հետ լավ հարաբերությունները չեն նշանակում, որ մենք դա ուղղում ենք ԱՄՆ-ի դեմ, և հակառակը: Նայենք քարտեզին` մենք շրջապատված ենք այնպիսի երկրներով, ինչպիսին է Թուրքիան՝ 85 մլն բնակչությամբ, 780 հազար քկմ տարածքով, 700 հազար զինուժով, էությամբ էլ ագրեսիվ ու ահաբեկչական: Ի՞նչ է, Հայաստանը Արցախի հետ կարո՞ղ է պահել մի այդպիսի սահման: Չպե՞տք է լինի Ռուսաստանի թեկուզև սիմվոլիկ ներկայությունն այստեղ, կամ ինչու՞ մենք պետք է հակառուսական լինենք: Ի՞նչ ենք ուզում կամ ու՞մ ենք ուզում ինչ-որ բան ապացուցել: Սա չի նշանակում, որ որևէ մեկի ճորտը պետք է լինել: Մյուս կողմից էլ, չպետք է այնպիսի կեցվածք ընդունենք, որը վնասում է մեզ, մեր պետության գոյությանը: Ընդհանրապես դեմ եմ, որ մենք վերածվենք պլացդարմի, մարտի գոտու: Եթե մտածում ենք մեր երկրի մասին, ինչու՞ պետք է վատ հարաբերություններ ունենանք Ռուսաստանի կամ ԱՄՆ-ի ու Իրանի հետ, եթե հնարավոր է բոլորի հետ էլ լավ լինել»,- արձանագրեց Դավիթ Բաբայանը, հավելելով, որ աշխարհաքաղաքական ցանկացած կտրուկ փոփոխություն անթույլատրելի է և կարող է ճակատագրական լինել հայոց պետականության համար: